पिता की नींद खुली, समझा बेटा है फिर सो गए, चोर ले गए नगदी-जेवर
बेटे के आने का इंतजार कर रहे पिता की झपकी लगी। इसी बीच चोर घर में घुस गए। आहट सुनकर पिता ने समझा कि बेटा आ गया और वह फिर सो गए। पिता ने जिसे बेटा समझा, वे चोर थे और वे घर से एक लाख का सामान समेट ले गए।
महाराजपुरा थाना पुलिस ने बताया कि थाना क्षेत्र के सूरो गांव में रामनारायण शर्मा बीती रात घर में अपने बेटे का इंतजार कर रहे थे। उनका बेटा बाजार से आने वाला था। उसका इंतजार करते हुए उनकी झपकी लग गई। इसी बीच चोर उनके घर में घुसे। चोरों की आहट पर उनकी नींद भी खुली, लेकिन उन्होंने समझा कि उनका बेटा अनिल आया है और वह सो गए। सुबह जब नींद खुली तब घर का सामान बिखरा देखा और पुलिस को सूचना दी। चोर 20 हजार नगद और सोने-चांदी के गहने पार कर ले गए, जिनकी कीमत करीब एक लाख रुपए बताई गई है।
ट्रक की टक्कर से बाइक सवार घायल: जनकगंज थाना क्षेत्र के लक्ष्मीगंज में रविवार की रात आयशर ट्रक ने बाइक सवार राहुल जैन को टक्कर मार दी। ट्रक की टक्कर से घायल राहुल को अस्पताल में भर्ती कराया गया है। पुलिस ने ट्रक को जब्त कर चालक के खिलाफ प्रकरण दर्ज कर लिया है।
नकली एलईडी के साथ पकड़े कारोबारियों को जेल भेजा
कोतवाली थाना द्वारा डीडवाना ओली में सागर व नेशनल इलेक्ट्रॉनिक्स पर छापा मारकर 4 लाख रुपए की नकली एलईडी के साथ पकड़े गए धर्मपाल हिंदूजा व संतोष जैन को रविवार को जेल भेज दिया। पकड़े गए कारोबारी चाइनीज एलईडी पर इंटेक्स व क्राउन ब्रांड का ठप्पा लगाकर बेच रहे थे। पुलिस ने उनके खिलाफ कॉपीराइट एक्ट के तहत मामला दर्ज किया है।
hin_Deva hin_Deva hin_Deva bho_Deva hin_Deva hin_Deva